Sewe sterf toe motor van brug spoel(Argieffoto: Hans Braxmeier/Pixabay) ŉ Man en ses kinders is dood toe die motor waarin hulle gery het deur vloedwater op ŉ laagwaterbrug in die Steynsrus-omgewing in die Vrystaat meegesleur is. Die voorval het Sondagoggend op die plaas Somerset-Oos plaasgevind. Volgens brig. Motantsi Makhele, polisiewoordvoerder, was daar drie volwassenes en sewe kinders in die wit Honda Ballade toe dit meegesleur is. Mohau Mokoena en Swartbooi Hlongwane kon daarin slaag om uit die motor te kom en het oorleef. Die liggame van Tshokolo Hlongwane (26), die bestuurder, en ses kinders, Thapelo Tekanya (4), Ntaoleng Mpeko (13), Relebohile Mpeko (9), Mojalefa Mosibi (12), Bokamoso Maphakisa (8), en Hopolang Monyatsi (6) is gevind. Nog ŉ kind, Karabo Kok (7), was teen laat Sondag nog soek. “Dit is so hartseer vir enige ouer om ŉ kind op hierdie manier te verloor,” het lt.genl. Baile Motswenyane, provinsiale polisiekommissaris, gesê. “Ons betuig ons meegevoel met al die gesinne wat deur hierdie tragedie geraak is.”